Document ID: 31994R1756

Uredba Komisije (ES) št. 1756/94
z dne 18. julija 1994
o uvedbi uvoznih količinskih kvot za tekstilne izdelke kategorij 122, 123, 124, 125 B, 140 in 146 C iz Ljudske republike Kitajske in o spremembi prilog IV in V, ki sta sestavni del Uredbe Sveta (ES) št. 517/94 o skupnem uvoznem režimu za tekstilne izdelke iz nekaterih tretjih držav
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 517/94 z dne 7. marca 1994 o skupnem uvoznem režimu za tekstilne izdelke iz tretjih držav, ki jih ne urejajo dvostranski sporazumi, protokoli ali drugi dogovori ali druga posebna uvozna pravila Skupnosti [1], in zlasti člen 3(3) in člen 5 v zvezi s členom 25(4),
ker Uredba (ES) št. 517/94 v členu 3(3) določa, da se lahko tekstilni izdelki, našteti v prilogi V in po poreklu iz držav, omenjenih v tej prilogi, v Skupnost uvozijo le, če je bila uvedena letna količinska omejitev v skladu z ustreznim postopkom, določenim v členu 25;
ker je šest držav članic zaradi zadovoljitve nekaterih potreb trga Komisiji predložilo zahtevek za uvedbo uvoznih kvot za izdelke iz kategorij 122, 123, 124, 125 B, 140 in 146 C iz Ljudske republike Kitajske; ker je odbor, določen v členu 25, po razpravi sklenil, da je primerno, da se zaradi položaja industrije v Skupnosti letne količinske omejitve, ki bodo veljale na dan začetka veljavnosti te uredbe za uvoz izdelkov kategorij 122, 123, 124, 125 B, 140 in 146 C iz Ljudske republike Kitajske v Skupnost, določijo na 130, 5, 600, 8, 100 in 270 ton; ker je treba prilagoditi prilogi IV in V Uredbe Sveta (ES) št. 517/94 in zaradi pravne varnosti opozoriti, da bo upravljanje teh kvot potekalo v skladu s postopkom, določenim v členu 17 te uredbe Sveta;
ker ti ukrepi ustrezajo mnenju odbora, ustanovljenega v skladu z Uredbo Sveta (ES) št. 517/94,
SPREJELA NASLEDNJO UREDBO:
Člen 1
Za uvoz tekstilnih izdelkov iz kategorij 122, 123, 124, 125 B, 140 in 146 C iz Ljudske republike Kitajske v Skupnost veljajo letne količinske omejitve 130, 5, 600, 8, 100 in 270 ton. Upravljanje kvot poteka v skladu s postopkom, določenim v členu 17 Uredbe Sveta (ES) št. 517/94.
Člen 2
Prilogi IV in V Uredbe Sveta (ES) št. 517/94 se spremenita v skladu s prilogo, ki je sestavni del te uredbe.
Člen 3
Ta uredba začne veljati tretji dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 18. julija 1994

Labels: 1
3
18
5